CELEX: 32019D0609
Language: bg
Date: 2019-04-11 00:00:00
Title: Решение за изпълнение (ЕС) 2019/609 на Комисията от 11 април 2019 година за изменение на Решение за изпълнение 2014/709/ЕС по отношение на използването на изследването за идентифициране на патогена за африканска чума по свинете, изпращането на свине през области, включени в приложението, и прилагането на решението (нотифицирано под номер С(2019) 2739) (Текст от значение за ЕИП.)

15.4.2019   
               
               
                  BG
               
               
                  Официален вестник на Европейския съюз
               
               
                  L 104/92
               
            
         РЕШЕНИЕ ЗА ИЗПЪЛНЕНИЕ (ЕС) 2019/609 НА КОМИСИЯТА
         от 11 април 2019 година
         за изменение на Решение за изпълнение 2014/709/ЕС по отношение на използването на изследването за идентифициране на патогена за африканска чума по свинете, изпращането на свине през области, включени в приложението, и прилагането на решението
         
            
               (нотифицирано под номер С(2019) 2739)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
         като взе предвид Директива 90/425/ЕИО на Съвета от 26 юни 1990 г. относно ветеринарните проверки, приложими при търговията в Съюза с определени видове живи животни и продукти с оглед завършване на изграждането на вътрешния пазар (2), и по-специално член 10, параграф 4 от нея,
         като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (3), и по-специално член 4, параграф 3 от нея,
         като има предвид, че:
         
                     (1)
                  
                  
                     С Решение за изпълнение 2014/709/ЕС на Комисията (4) се определят мерки за контрол на здравето на животните във връзка с африканската чума по свинете в държавите членки или в области на държавите членки, изброени в приложението към него („засегнатите държави членки“). В посоченото решение за изпълнение се предвижда забрана на изпращането на пратки от домашни свине и свински продукти, както и на пратки от диви свине и продукти от диви свине от областите, изброени в приложението към него. В него се установяват и други правила, с които се цели да се предотврати разпространението на африканската чума по свинете, включително изисквания към държавите членки по отношение на предоставянето на информация. Мерките за контрол на здравето на животните, установени в Решение за изпълнение 2014/709/ЕС, се прилагат успоредно с установените в Директива 2002/60/ЕО на Съвета (5) и имат за цел борба с разпространението на африканската чума по свинете, и по-специално на равнището на Съюза.
                  
               
                     (2)
                  
                  
                     В Решение за изпълнение 2014/709/ЕС се предвиждат също така дерогации от забраната за изпращане на живи свине от определени области, включени в приложението към него, при спазване на определени условия.
                  
               
                     (3)
                  
                  
                     Изследването за идентифициране на патогена (а именно — откриване на генома на вируса чрез полимеразна верижна реакция съгласно посоченото от референтната лаборатория на Европейския съюз за африканската чума по свинете) на африканската чума по свинете е най-ефективното средство за ранното установяване на болестта. Това бе потвърдено от опита, натрупан от държавите членки при развитието на болестта в Съюза, и от документите на Европейския орган за безопасност на храните (ЕОБХ) — научния доклад на ЕОБХ относно епидемиологичния анализ на африканската чума по свинете в прибалтийските държави и в Полша, публикуван на 23 март 2017 г., научния доклад на ЕОБХ относно епидемиологичния анализ на африканската чума по свинете в прибалтийските държави и в Полша, публикуван на 8 ноември 2017 г., и научния доклад на ЕОБХ относно епидемиологичния анализ на африканската чума по свинете в Европейския съюз, публикуван на 29 ноември 2018 г. (6) Съответно лабораторните изследвания, изисквани понастоящем съгласно Решение за изпълнение 2014/709/ЕС, следва да бъдат заменени с изследването за идентифициране на патогена на африканската чума по свинете. Поради това членове 3 и 8 от посоченото решение за изпълнение следва да бъдат съответно изменени.
                  
               
                     (4)
                  
                  
                     В случай че са въведени определени условия във връзка със здравето на животните, установени в Решение за изпълнение 2014/709/ЕС, и те се съблюдават правилно, изпращането на живи свине от области, изброени в част II от приложението към Решение за изпълнение 2014/709/ЕС, към области, включени в част II или III от същото приложение, в друга държава членка, преминавайки през прилежащи области, които вече са включени в списъка в приложението, като по този начин се образува едно териториално цяло, на което са наложени ограничения във връзка с африканската чума по свинете, не носи риск от допълнително предаване на вируси, тъй като свинете се транспортират единствено през ограничени области. Поради това не следва да се изисква одобрението от страна на компетентните органи на държавите членки на местата на транзитно преминаване и на местоназначенията за целите на тази търговия, нито изпълнението на някои изисквания по отношение на предоставянето на информация от държавите членки на произход на Комисията и на останалите държави членки. Ето защо член 3, параграф 4 от Решение за изпълнение 2014/709/ЕС следва да бъде съответно изменен.
                  
               
                     (5)
                  
                  
                     При определяне на срока за прилагане на мерките, предвидени в Решение за изпълнение 2014/709/ЕС, следва да бъдат взети предвид епидемиологията на африканската чума по свинете, както и посоченият в главата относно африканската чума по свинете от Здравния кодекс за сухоземните животни на Световната организация за здравеопазване на животните период за възстановяване на статута на свободен от болестта африканска чума по свинете. Предвид ясната епидемична обстановка в Съюза и в съседните трети държави, както и усилията, необходими за справяне с болестта, без същевременно да се налагат ненужни ограничения върху търговията, срокът на прилагане на Решение за изпълнение 2014/709/ЕС следва да бъде удължен до 21 април 2021 г. При определянето на посочената дата се взема предвид датата на прилагане на Регламент (ЕС) 2016/429 на Европейския парламент и на Съвета (7), който се прилага от 21 април 2021 г., и се предвиждат предпазни мерки при поява на болести по животните. Предвид настоящата епидемия от африканска чума по свинете на равнището на Съюза е важно да се осигури непрекъснатото действие на мерките срещу болестта.
                  
               
                     (6)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение за изпълнение 2014/709/ЕС се изменя, както следва:
            
                        1)
                     
                     
                        Член 3 се изменя, както следва:
                        
                                    а)
                                 
                                 
                                    параграф 2 се заменя със следното:
                                    
                                                „2.
                                             
                                             
                                                в срока от 7 дни преди датата на движението свинете са били подложени на изследване за идентифициране на патогена на африканската чума по свинете, което е показало отрицателни резултати и е извършено върху проби, взети в съответствие с процедурите за вземане на проби, предвидени в плана за ликвидиране на африканската чума по свинете, посочен в член 1, втора алинея от настоящото решение, а през 24-те часа преди движението на свинете официален ветеринарен лекар е извършил клиничен преглед за африканска чума по свинете на всяка пратка от свине в съответствие с процедурите за проверки и вземане на проби, установени в глава IV, част A от приложението към Решение 2003/422/ЕО на Комисията (*1), или
                                             
                                          
                                       (*1)  Решение 2003/422/ЕО на Комисията от 26 май 2003 година за одобрение на Наръчника за диагностика на африканската чума по свинете (ОВ L 143, 11.6.2003 г., стр. 35)“;"
                        
                                 
                              
                                    б)
                                 
                                 
                                    параграф 3 се изменя, както следва:
                                    
                                                i)
                                             
                                             
                                                в буква а) подточка ii) се заменя със следното:
                                                
                                                            „ii)
                                                         
                                                         
                                                            е включвал клиничен преглед на свинете в стопанството в съответствие с процедурите за проверки и вземане на проби, установени в глава IV, част А от приложението към Решение 2003/422/ЕО;“
                                                         
                                                      
                                          
                                                ii)
                                             
                                             
                                                буква б) се заменя със следното:
                                                
                                                            „б)
                                                         
                                                         
                                                            в което по отношение на африканската чума по свинете се прилагат изисквания за биологична сигурност, определени от компетентния орган, и което гарантира, че всяка седмица най-малко първите две умрели свине на възраст над 60 дни във всяка производствена единица се подлагат на изследване за идентификация на патогена на африканската чума по свинете, което отговаря на общите процедури и критерии относно вземането и транспортирането на проби, установени в глава V от приложението към Решение 2003/422/ЕО,“
                                                         
                                                      
                                          
                              
                                    в)
                                 
                                 
                                    в параграф 4 букви а) и б) се заменят със следното:
                                    
                                                „а)
                                             
                                             
                                                свинете отговарят на всички други подходящи гаранции за здравето на животните, основаващи се на положителен резултат от оценка на риска във връзка с мерките срещу разпространението на болестта африканска чума по свинете, изисквани от компетентния орган на държавата членка на мястото на произход и одобрени от компетентните органи на държавите членки на местата на транзитно преминаване и на местоназначение преди движението на свинете; одобрението от компетентните органи на държавите членки на местата на транзитно преминаване и на местоназначение обаче не се изисква, когато и местата на произход, и на транзитно преминаване, и местоназначението са области, включени в списъка в приложението и образуващи едно непрекъснато цяло, като по този начин се гарантира, че свинете се придвижват единствено през области, включени в списъка в приложението;
                                             
                                          
                                                б)
                                             
                                             
                                                държавата членка на мястото на произход незабавно информира Комисията и останалите държави членки за гаранциите във връзка със здравето на животните и за одобрението от компетентните органи, посочено в буква а), и одобрява списък на стопанствата, които спазват посочените гаранции във връзка със здравето на животните; предоставянето на такава информация от държавата членка на произход обаче не се изисква, когато и местата на произход, и на транзитно преминаване, и местоназначението са области, включени в списъка в приложението и образуващи едно непрекъснато цяло, като по този начин се гарантира, че свинете се придвижват единствено през области, включени в списъка в приложението;“.
                                             
                                          
                              
                  
                        2)
                     
                     
                        Член 8, параграф 2 се изменя, както следва:
                        
                                    а)
                                 
                                 
                                    букви б) и в) се заменят със следното:
                                    
                                                „б)
                                             
                                             
                                                идват от стопанство, в което по отношение на африканската чума по свинете се прилагат изисквания за биологична сигурност, определени от компетентния орган, и което гарантира, че всяка седмица най-малко първите две умрели свине на възраст над 60 дни във всяка производствена единица се подлагат на изследване за идентификация на патогена на африканската чума по свинете, което отговаря на общите процедури и критерии относно вземането и транспортирането на проби, установени в глава V от приложението към Решение 2003/422/ЕО;
                                             
                                          
                                                в)
                                             
                                             
                                                в срока от 7 дни преди датата на движението те са били подложени на изследване за идентификация на патогена на африканската чума по свинете, което е показало отрицателни резултати и е извършено върху проби, взети в съответствие с процедурите за вземане на проби, предвидени в плана за ликвидиране на африканската чума по свинете, посочен в член 1, втора алинея от настоящото решение, а през 24-те часа преди движението на живите свине официален ветеринарен лекар е извършил клиничен преглед за африканска чума по свинете на всяка пратка от живи свине в съответствие с процедурите за проверки и вземане на проби, установени в глава IV, част A от приложението към Решение 2003/422/ЕО; или“;
                                             
                                          
                              
                                    б)
                                 
                                 
                                    в буква г) подточки ii) и iii) се заменят със следното:
                                    
                                                „ii)
                                             
                                             
                                                е включвал клиничен преглед на свинете в стопанството в съответствие с процедурите за проверки и вземане на проби, установени в глава IV, част А от приложението към Решение 2003/422/ЕО;
                                             
                                          
                                                iii)
                                             
                                             
                                                е проверил ефективното прилагане на мерките, предвидени в член 15, параграф 2, буква б), второ тире и от четвърто до седмо тире от Директива 2002/60/ЕО.“
                                             
                                          
                              
                  
                        3)
                     
                     
                        В член 21 датата „31 декември 2019 г.“ се заменя с „21 април 2021 г.“.
                     
                  
         
            Член 2
            Адресати на настоящото решение са държавите членки.
         
         
            Съставено в Брюксел на 11 април 2019 година.
            
               
                  За Комисията
               
               Jyrki KATAINEN
               
                  Заместник-председател
               
            
         
         
            (1)  ОВ L 395, 30.12.1989 г., стр. 13.
         
            (2)  ОВ L 224, 18.8.1990 г., стр. 29.
         
            (3)  ОВ L 18, 23.1.2003 г., стр. 11.
         
            (4)  Решение за изпълнение 2014/709/ЕС на Комисията от 9 октомври 2014 г. относно мерките за контрол на здравето на животните във връзка с африканската чума по свинете в някои държави членки и за отмяна на Решение за изпълнение 2014/178/ЕС (ОВ L 295, 11.10.2014 г., стр. 63).
         
            (5)  Директива 2002/60/ЕО на Съвета от 27 юни 2002 г. за определяне на специфични разпоредби за борба с африканската чума по свинете и за изменение на Директива 92/119/ЕИО относно болестта на Тешен и африканската чума по свинете (ОВ L 192, 20.7.2002 г., стр. 27).
         
            (6)  EFSA Journal (Бюлетин на ЕОБХ), 2017;15(3):4732; EFSA Journal (Бюлетин на ЕОБХ), 2017;15(11):5068; EFSA Journal (Бюлетин на ЕОБХ), 2018;16(11):5494.
         
            (7)  Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните), ОВ L 84, 31.3.2016 г., стр. 1.